google/wiki40b huggingface dataset:
Antanas Venclova

Biografija

1932 m. baigė Kauno Vytauto Didžiojo universitetą. 1933–1934 m. mokytojavo Kaune, 1934–1939 m. Klaipėdoje. Žurnalo „Trečias frontas“ redaktorius.
1940 m. birželio 18 d. tapo Lietuvos TSR švietimo ministru. Liepos mėn. išrinktas į Liaudies Seimą. Rugpjūčio 3 d. kaip Liaudies Seimo Įgaliotosios komisijos narys dalyvavo TSRS Aukščiausiosios Tarybos VII sesijoje, priėmusioje Lietuvą į TSRS sudėtį.
1941 m. sausio 12 d. išrenkamas TSRS Aukščiausiosios Tarybos deputatu. 1941–1944 m. praleido Rusijoje, buvo karo korespondentas fronte. Po karo ėjo įvairias oficialias pareigas, buvo Rašytojų sąjungos pirmininkas. 1952 m. Stalino premijos laureatas (už eilėraščių rinkinį „Rinktinė“). 1965 m. LTSR liaudies rašytojas.
Svarbiausi veikalai: eilėraščių rinkiniai „Sutemų skersgatviuos“ (1926), „Obelis kur augalota“ (1945), „Vakarinė žvaigždė“ (1971), romanas „Draugystė“ (1936), apsakymų rinkinys „Naktis“ (1939), atsiminimų knygos „Pavasario upė“ (1964), „Jaunystės atradimas“ (1966), „Vidurdienio vėtra“ (1969). Tarybų Lietuvos himno žodžių autorius, į lietuvių kalbą išvertė TSRS himną.
2009 m. pasirodė eilėraščių rinktinė „Erškėtis“.
Išvertė A. Puškino „Eugenijų Oneginą“, „Varinį raitelį“, M. Lermontovo, T. Ševčenkos, G. de Maupassanto, B. Kellermano ir kitų kūrinių.
Antano Venclovos buvusiame bute įkurtas Venclovų namai-muziejus
Prielinksnis

Prielinksnis arba prepozicija – tarnybinė kalbos dalis, kuri rodo daiktavardžio arba daiktavardiškai pavartoto žodžio sintaksinius santykius su kitais savarankiškais žodžiais.
Prielinksnis eina su daiktavardžio arba daiktavardiškai pavartoto žodžio linksniu (lietuvių kalboje – kilmininku, galininku ir įnagininku). Prielinksnis susieja linksnį su veiksmažodžiu, būdvardžiu, skaitvardžiu, įvardžiu, prieveiksmiu arba daiktavardžiu į žodžių junginį ir su tuo linksniu sudaro žodžių junginio priklausomąjį dėmenį (pvz., liet. „einu per mišką“).
Savarankiškos leksinės reikšmės prielinksnis neturi, tačiau individualia reikšme padeda atskleisti junginio žodžių semantinius santykius (erdvės, laiko, priežasties, tikslo, išskirties, draugė̃s).
Pagal struktūrą išskiriami paprastieji (daugiausia vienskiemeniai), samplaikiniai (pvz., liet. „iš po“) ir sudurtiniai (pvz., liet. „anapus“) prielinksniai. Pagal kilmę – senybiniai (pirminiai) ir naujybiniai (antriniai). Senybinių prielinksnių genetiškai neįmanoma susieti su kitais dabartinės kalbos žodžiais (pvz., liet. „apie“, „ant“). Nemažai jų – vienskiemeniai, atitinka veiksmažodžių priešdėlius, žymi įvairius semantinius žodžių santykius; jų atitikmenų esama daugelyje kalbų. Naujybiniai prielinksniai išlaikę genetinį ryšį su savarankiškais žodžiais (arba jų junginiais), iš kurių kilę (pvz., liet. „arti“, „gale“, „iš anapus“). Naujybiniai prielinksniai yra sudėtingesnės struktūros, paprastai žymi vienos rūšies semantinius žodžių santykius.
Prielinksnius turi daugelis kalbų; jie ypač svarbūs mažai linksnių turinčioms kalboms.
Kairių uosis

Kairių uosis – išskirtinis uosis, savivaldybės saugomas botaninis gamtos paveldo objektas, esantis Šiaulių rajone, Kairių miestelyje, ties Salduvės g. 18, apie 1,8 km į šiaurės rytus nuo kelio  A9  Panevėžys–Šiauliai . Informacine lentele nepažymėtas.
Kairių uosis paskelbtas saugomu Šiaulių rajono savivaldybės tarybos 2012 m. Pagal amžių ir dydį šis uosis retas Šiaulių rajone, seniausias medis Kairių miestelyje. Uosis reikšmingas dėl amžiaus, matmenų, estetiškumo, pažintinės vertės.

Objekto aplinka

Medis auga Kairių gyventojos Marijonos Petraitienės žemėje. Aplinka sukultūrinta. Auga pievoje, 80 m nuo kelio. Į šiaurės rytus už 30 m stovi sena etnografinė sodyba su rąstine dviejų galų troba, svirneliu ir moliniu tvartu. Į rytus už 100 m yra naujas namas. Vakarų pusėje ošia gojelis, kuriame auga gluosniai, beržai, uosiai, ąžuolai. Už 15 m nuo uosio arimai. Uosis yra aukštos įtampos elektros linijos apsaugos juostoje. 6,0 m į vakarus nuo kamieno praeina aukštos įtampos elektros linija, kuri yra po uosio laja.
Čazma

Istorija

Čazma yra vienas seniausių Kroatijos miestų. Rašytiniuose šaltiniuose pirmą kartą paminėtas 1094 m. 1226 m. paminėta kaip miesto įkurimo data. Įkurta parapija, pastatytas dominikonų vienuolynas, Marijos Magdalietės bažnyčia (išlikusi iki mūsų dienų). Unikali bažnyčios architektūra yra romantizmo stiliaus. 1767 m. pastatyti vargonai.
1552 m. okupuotas Osmanų imperijos, įkurtas sandžakas. 1606 m. išvaduotas kroatų bano Tamašo Erdiodžio ir jo kariuomenės.
San Agustino bažnyčia

San Agustino bažnyčia – bažnyčia Filipinuose, Maniloje. Viena iš seniausių bažnyčių Filipinuose ir vienintelis išlikęs pastatas po Intramuros sunaikinimo per Manilos mūšį (1945 m.).
Bažnyčia pastatyta tarp 1587 ir 1606, ją įkūrė ir iki šiol prižiūri Augustinai. Bažnyčia turi 14 koplyčių ir trompe-l'oeil lubas, šalia jos yra nedidelis Augustinų prižiūrimas muziejus. Po bažnyčia palaidoti ispanų konkistadorai Miguel López de Legazpi, Juan de Salcedo ir Martín de Goiti.
San Agustino bažnyčia, kartu su kitom trim senovinėm Filipinų bažnyčiom, yra UNESCO pasaulio paveldo objekto „Barokinės Filipinų bažnyčios“ dalis.
Lyda Lubienė

Biografija

Po Jonavos 2-osios vidurinės mokyklos Lyda Fiodorovaitė 1981 m. Kauno politechnikos institute baigė chemijos inžinerijos studijas. 
Nuo 1981 m. dirbo inžiniere Jonavos Azoto gamykloje. 1992 m. susituokė su Bronislovu Lubiu. Vėliau susilaukė dukters Viktorijos. Po vyro mirties kartu su dukra tapo pagrindine "Achemos grupės" akcininke (valdo 50,38 proc. "Achemos grupės" akcijų). Nuo 2014 m. rugpjūčio mėn. „Achemos grupės“ valdybos narė.
Andrův stadionas

Istorija

Stadionas pastatytas 1940 m. ir pavadintas vietinio verslininko ir Olomouco futbolo klubo rėmėjo Josefo Anderio garbei. 2010 m. rugsėjo 7 d. šiame stadione Lietuvos rinktinė nugalėjo Čekiją rezultatu 1-0.
Pekariniai

Kilmė

Pekariniai nuo kiaulių atsiskyrė eocene, prieš 50 mln. metų, o nuo vėlyvojo oligoceno nepriklausomai vystėsi Naujajame pasaulyje. Į Pietų Ameriką persikėlė tik prieš 9 mln. metų, kai susiformavo Panamos sąsmauka. Pekarinių būta ir Europoje bei Azijoje, bet čia jie išnyko vėlyvajame pliocene.
Varputėnų pagrindinė mokykla

Istorija

Iki 1999 m., kai Antanas Griškevičius iš Los Andželo atkūrė nuosavybės teises į Varputėnų dvarą, mokykla veikė dvaro rūmuose, vėliau perkelta į vaikų darželio pastatą kaimo centre.
Latvijos vėliava

Latvijos vėliava – stačiakampė, padalinta į tris horizontalias juostas (2:1:2): viršutinė ir apatinė vienodo pločio raudonos, vidurinė (dvigubai siauresnė nei raudona juosta) – balta.

Istorija

Pirmą kartą raudona – balta – raudona vėliava minima Ditleb von Alnpeke Eiliuotoje Livonijos kronikoje, kuri datuojama XIII a. antrąja puse. Manoma, jog tokia vėliava yra viena iš seniausių šiuo metu naudojamų vėliavų pasaulyje. Dabartinės formos ir spalvų (specifinė tamsiai raudona spalva) vėliavą 1917 m. pasiūlė latvių dailininkas Ansis Cyrulis (Cīrulis).
Oficialiai valstybine vėliava paskelbta 1921 m. birželio 15 d. parlamento nutarimu.

Legenda

Legenda pasakoja, kad vienos latgalių genties kovos metu mirtinai sužeistas karo vadas buvo įvyniotas į baltą audeklą, kuris permirko nuo jo kraujo. Kariai pakėlė šį kruviną audeklą kaip savo vėliavą, ji įkvėpė narsuolius mūšyje ir padėjo iškovoti pergalę.

Spalvos ir simbolika

Raudona spalva simbolizuoja kraują, o balta – tokias vertybes kaip laisvė, teisė, teisingumas.
        Pantone spalvų sistemoje: Pantone 1807; RGB spalvų sistemoje: Raudona – 161, 40, 48.
        Pantone spalvų sistemoje: Balta – nėra; RGB spalvų sistemoje: Balta – 255, 255, 255.
GSM

GSM – (santrumpa iš Groupe Spécial Mobile, vėliau pervadintas į Global Standart for Mobile Communications) globalus mobilių telefonų ryšio standartas.
GSM yra antros kartos tinklas (2G). Nuo 2004 metų yra labiausiai paplitęs mobilių telefonų ryšio standartas pasaulyje, kuriam priklauso 55 proc. pasaulinio korinio ryšio abonentų. Mobilūs telefonai šiuo metu yra 4 dažnių: 850 MHz, 900 MHz, 1800 MHz, 1900 MHz. Įjungta mobilioji stotis yra informuojama apie ateinantį skambutį pranešimu PAGCH kanalu. Jei tinklas siųstų pranešimą į visas celes, tai būtų kraštinis atvejis, tuščiai naudojantis sistemos radijo resursus.
Kitas kraštinis atvejis būtų, jei mobili stotis pranešinėtų sistemai apie esamą buvimo vietą individualios ląstelės lygiu. GSM sistemoje yra pasirinktas kompromisinis sprendimas – ląstelės apjungiamos į grupes (angl. location area). Pranešimas mobiliajai stočiai siunčiamas tik į tos grupės ląsteles, kurioje tuo metu yra mobilioji stotis. Pranešimas apie buvimo vietos pakeitimą yra būtinas tik pereinant ląstelių, priklausančių skirtingoms grupėms ribas (tai mažina tokių pranešimų skaičių). Buvimo vietos atnaujinimo procedūros ir po to sekantis skambučių maršrutizavimas atliekamas dalyvaujant komutacinei stočiai ir HLR bei VLR pagalba.
Kai mobilioji stotis įjungiama naujoje ląstelių grupėje arba patenka į kito operatoriaus tinklą, ji turi registruotis. Normaliu atveju, buvimo vietos atnaujinimo pranešimas yra siunčiamas į naują komutacinę stotį ir VLR, kuri įrašo informaciją apie buvimo vietą ir po to šią informaciją persiunčia į kliento HLR. Informacija, siunčiama į HLR paprastai būna naujosios VLR SS7 adresas, nors tai gali būti ir maršruto numeris (routing number).
Priežastis dėl kurios maršruto numeris nėra paprastai priskiriamas, nors tai ir sumažintų signalizaciją, yra ta, kad naujoje komutacinėje stotyje ir VLR yra ribotas maršrutų numerių skaičius. Jie yra priskiriami pagal įeinančių skambučių pareikalavimą. Jei vartotojas gali būti aptarnaujamas, HLR siunčia vartotojo informaciją, reikalingą skambučių kontrolei, naujajai komutacinei stočiai ir VLR, o senajai komutacinei stočiai ir VLR praneša, kad nutrauktų senąją registraciją.
Patikimumo tikslais GSM turi ir periodinę buvimo vietos atnaujinimo procedūrą. Jei sistema bandytų priregistruoti visas mobiliasias stotis vienu metu, tai ko gera, sukeltų perkrovą. Dėl to, duomenų bazė yra atnaujinama įvykus buvimo vietos pasikeitimui. Periodinio atnaujinimo leidimas ir periodo trukmė yra valdoma operatoriaus. Minimalaus signalizacijos trafiko ir maksimalaus atnaujinimo greičio reikalavimai prieštarauja vienas kitam. Jei mobilioji stotis nebesiregistruoja po atnaujinimo periodo, ji yra išregistruojama.
Buvimo vietos atnaujinimo procedūrai giminingos IMSI priskyrimo ir atskyrimo procedūros. Atskyrimas reiškia, kad mobilioji stotis yra nepasiekiama. Priskyrimas yra panašus į buvimo vietos atnaujinimą ir praneša sistemai, kad mobilioji stotis vėl pasiekiama.
Mantas

Mantas – baltiškos kilmės vyriškas vardas. Kildinamas iš prūs. Mānts (plg. Erks Mānts – Herkus Mantas). Kronikose fiksuoti suvokietinti vardo variantai Monte ir Montemin. Išnykus prūsų kalbai, originali vardo versija nugrimzdo į užmarštį. Atgimė ir išpopuliarėjo po 1972 m. Lietuvos kino studijoje sukurto istorinio meninio filmo Herkus Mantas (filmas).
Vardo reikšmę papildo senovinės lietuvių kalbos žodis mantùs, reiškiantis „išmaningas, sumanus, apsukrus, vikrus, dailus, gražus“, mantà („supratimas, nuomonė, menta“) – šių žodžių šaknis remiasi ide. *men- („mąstyti, galvoti, veikti dvasioje“). Bandyta kildinti šį žodį ir nuo mantà („kilnojamas turtas“).
Sandas mant- įeina į daugelį senųjų (ir jų pavyzdžiu sukurtų naujų) dvinarių lietuviškų vardų ar pavardžių: Rimantas, Daumantas, Mantvydas, Vidmantas, Mantrimas, Jomantas ir kt.
Feliksas Jankauskas

Feliksas Jankauskas (g. 1957 m. sausio 15 d. Pagėgiai, Šilutės raj.) – Lietuvos savigynos ir dziudo imtynininkas.

Biografija

1980 m. baigęs Lietuvos kūno kultūros institutą dirba treneriu Kaune.
Extremadura UD

Istorija

Įkurtas 2007 m. Žaidė žemesniuosiuose divizionuose. 2018/2019 m. žais antros pakopos pirmenybėse.
Priešvėjinis sąsiauris

Priešvėjinis sąsiauris (angl. Windward Passage, isp. Paso de los Vientos) – Karibų jūros sąsiauris, skiriantis Kubą (vakaruose) ir Espanjolą (rytuose). Jungia Atlanto vandenyną (šiaurėje) ir Karibų jūrą (pietuose). Plotis ~80 km, gylis iki 1700 m. Giedrą naktį iš Kubos galima išvysti Haičio šviesas ir atvirkščiai. Sąsiauriu driekiasi pagrindinis laivų kelias iš JAV link Panamos kanalo.
Simian Mobile Disco

Istorija

Abu nariai toliau kūrė, nors grupė iširo. Jie daugiausia kūrė remix’us, retai kada išleisdavo singlus. tačiau 2006 išleistas singlas „Hustler“, kuris pasižymėjo šokiruojančiu video, tapo labai populiariu jų kūriniu ir kaip paaiškėjo paskui, tai buvo viena iš jų debiutinio albumo „Attack Decay Sustain Release“ dainų. Muzikaliai Simian mobile disco yra žinomi dėl sunkiai stilizuotų trakų, dažnai su minimalia instrumentuote, kuri dažniausiai (vokalas ar instrumentas) kartojasi visoje dainoje. Taip pat jų muzikai būdinga triukšmo, būgnų ir kartais sintezatorius bei vokalo elementai. Po to, kai albumas buvo pristatytas tiek Europai, tiek Amerikai, Simian mobile disco grįžo prie remixų ir toliau remixavo ne vieną albumą, o greitai išėjo ir jų pačių albumo remixuota versija. 2009 m. grupė savo Myspace puslapyje paskelbė, kad šiemet išleis naują albumą, o kartu pristatė ir naują dainą iš to albumo, pavadinimu „Synthesise“.
Vytauto Didžiojo ordinas su aukso grandine

Vytauto Didžiojo ordinas su aukso grandine – aukščiausias Lietuvos valstybės apdovanojimas, LR Prezidento dekretu skiriamas Lietuvos ir užsienio valstybių piliečiams pagerbti ir pažymėti už ypatingus nuopelnus Lietuvos valstybei, lietuvių tautos garbei ir žmonijos gerovei.

Istorija

Vytauto Didžiojo ordinas įsteigtas 1930 m., minint Vytauto Didžiojo mirties 500-ąsias metines. Prieškarinio ordino ženklo autorius – dailininkas Jonas Burba. Analogiški ir šiandieniniai ordino ženklai. Vytauto Didžiojo ordino ženklus gamina Lietuvos monetų kalykla. Kaspinus audžia Danijos firma „Morch and Sons“ Kopenhagoje.
Žutautų senosios kapinės

Kapinės

Įrengtos smėlingoje, vakarų – rytų kryptimi pailgoje kalvelėje, apaugusioje mišku. Paviršius nelygus, rytinė dalis iškasinėta bulviarūsių duobių, pietrytinis kraštas nukastas, šiaurės rytinėje dalyje guli betoninis antkapis. Mažosios architektūros statinių nėra. Palei šiaurės vakarinį pakraštį nuo kelio pusės supiltas žemių pylimas.
Teritorijos plotas – 0,33 ha, perimetras – 247 m.

Istorija

Įrengtos XVI a. bendro naudojimo žemėje. Vadinamos Markapiais, Senkapiais, Kapeliais. Jose laidoti Žutautų gyventojai. Nuo XIX a. nenaudojamos, tik retsykiais buvo pakasami savižudžiai, nekrikštyti mirę kūdikiai. Miško žemė, kurioje yra kapinės, nuo 1920 m. valstybinė, priklauso Kretingos miškų urėdijai. Iki II pasaulinio karo buvo aptvertos karčių tvora.
1932 m. šalia kapinių pradėjus kasti smėlį aptikta keliomis eilėmis palaidotų žmonių griaučių su įkapėmis, tarp kurių buvo kardas, keli durtuvai, balnakilpės, monetų.
Apie 1947 m. kapinėse slapta palaidotas nežinomas Lietuvos partizanas, netoli kurio kapo buvo pastatytas koplytstulpis (sunykęs).
1964 m. miško darbininkas Šleinius, kasdamas smėlį, aptiko 1570–1595 m. žmogaus kapą, kuriame rado 3 monetas – Lenkijos karaliaus Jono Albrechto grašį bei LDK didžiųjų kunigaikščių Žygimanto Senojo ir Žygimanto Augusto pusgrašį, kaldintus 1513 ir 1563 m. Monetos pateko į Vytauto Didžiojo karo muziejų Kaune.
1972 m. paskelbtos vietinės reikšmės archeologijos paminklu – Žutautų (Medsėdžių) senkapiu (AV553)
Vorsma

Istorija

XIV–XV a. šaltiniuose minimas finougriškas vietovardis Ворясьма, o nuo XVI a. – Vorsmos gyvenvietė. Tame pačiame amžiuje ežero saloje pastatytas Šv. Trejybės vienuolynas. XVIII a. pradėta kasti balų rūda, suklestėjo geležies apdirbimo pramonė. 1955 m. Vorsma tapo miestu.
Julė Kavaliūnienė

Biografija

1996 m. Lietuvos valstybinio komercinio banko Anykščių skyriaus valdytoja. 2000 m. Anykščių rajono savivaldybės administracijos Socialinės paramos skyriaus inspektorė.
1990 m. Lietuvos demokratinės darbo partijos narė.
1995–1997 m. ir 1997–2000 m. Anykščių rajono savivaldybės tarybos narė (LDDP sąraše).
Aleksandras Morozevičius

Karjera

Pirmoji Morozevičiaus pergalė tarptautiniame turnyre buvo 1994-aisiais, kai jis buvo septyniolikos. Tada jis nugalėjo Loids Banko turnyrą Londone su 9,5 taško iš 10. Tais pačiais metais jis nugalėjo ir Pamplonos turnyre, kuriame vėliau nugalėjo ir 1998-aisiais.
1997 FIDE K. O. pasaulio čempionato pirmajame rate Morozevičius eliminavo buvusį pasaulio čempioną Smyslovą, bet antrajame rate buvo eliminuotas Olo.
2000-ųjų pradžioje Morozevičius dalyvavo Koruso šachmatų turnyre Wijk aan Zee mieste ir finišavo 5-as iš 14 žaidėjų. Nugalėjo Garis Kasparovas, už jo Vladimiras Kramnikas, Višvanatanas Anandas ir Peteris Leko.
2001 FIDE K. O. pasaulio čempionate Morozevičius žaidė gimtojoje Maskvoje, kur nugalėjo Zeliavoką, Sasikiraną ir Gurevičių, bet ketvirtame raunde Morozevičius pralošė turnyro nugalėtojui Ponomariovui.
2005 rugsėjo-spalio mėn. Morozevičius žaidė FIDE pasaulio čempionate San Luise. Jame jis buvo ketvirtas. Pirmas buvo Veselinas Topalovas, o antrą-trečią vietas dalijosi Višvanatanas Anandas ir Piotras Svidleris.
2006 gruodį Morozevičius nugalėjo stioriame Pamplonos turnyre, surinkęs 6 taškus iš 7. Taip pat dalijosi antrą vietą su Magnusu Karlsenu (Nugalėjo Anandas) 2007-ųjų Linareso turnyre.
Dėl gero rezultato San Luise Morozevičius žaidė 2007 pasaulio čempionate. Ten jis surinko 6 taškus iš 14, užimdamas 6-ąją vietą iš aštuonių. Vis dėlto Morozevičius vienintelis tame turnyre nugalėjo pasaulio čempioną Vladimirą Kramniką (tai buvo vienintelis Kramniko pralaimėjimas 2007-aisiais metais).
2007 gruodį Morozevičius laimėjo Rusijos čempionatą, vienu metu ten pasiekęs šešias pergales iš eilės.
2008-ųjų rūgpjūtį Morozevičius dalijosi 2-5 vietas Talio memorialo turnyre, nors pradžioje ilgai buvo lyderis.

Komandinės varžybos

Šachmatų olimpiadose Morozevičius pasiekė gerus rezultatus: laimėjo komandinius aukso medalius 1998, 2000 ir 2002, komandinį sidabro medalį (2004) ir komandinį bronzos medalį (1994). Taip pat Morozevičius laimėjo komandinį pasaulio čempionatą 2005-aisias. Morozevičius taip pat du kartus laimėjo Europos komandinį čempionatą (2003 ir 2007).
Tarptautinė demokratų sąjunga

Tarptautinė demokratų sąjunga – internacionalas, skirtas vienyti konservatizmo bei krikščioniškosios demokratijos ideologijos partijas, įkurtas 1983 m.
Internacionalo sekretoriatas yra Norvegijoje.
Aleksandras Pokryškinas

Biografija

Nuo 1932 m. tarnavo Raudonojoje Armijoje. 1933 m. baigė Permės aviatechnikų mokyklą, 1939 m. – Kačinsko lakūnų mokyklą.
Antrojo pasaulinio karo metais (1941–1945 m.) vadovavo naikintuvų eskadrilei, pulkui ir divizijai. Atliko virš 600 kovinių skrydžių, dalyvavo 156-iuose oro mūšiuose, numušė 59 vokiečių lėktuvus. Buvo pirmasis, kuriam tris kartus suteiktas Tarybų Sąjungos didvyrio vardas (dukart 1943 m. ir 1944 m.).
1948 m. baigė M. Frunzės karo akademiją, 1957 m. – Generalinio štabo karo akademiją. Dirbo įvairiose vadovaujančiose pareigose TSRS priešlėktuvinėje gynyboje. Nuo 1972 m. iki 1981 m. dirbo DOSAAF draugijos Centro komiteto pirmininku. Parašė kelias memuarų knygas.
Palaidotas Novodevičės kapinėse Maskvoje.
Kairo

Siužetas

Pirmoji siužeto linija prasideda nuo jaunos merginos Kudo Michi (Kumiko Aso) persikėlimo gyventi į miestą. Ji dirba augalų prekybos įmonėje, kur vienas darbuotojas kelias paskutines dienas nepasirodė darbe. Michi nuvažiuoja jo aplankyti, randa namuose, tačiau jų pokalbio metu jis lyg niekur nieko trumpam išeina į kitą kambarį ir ten pasikaria. Tyrimo metu jo kompiuterio diske randama gausybė beveik vienodų nuotraukų, kuriose savižudis tiesiog žiūri į savo monitorių.
Antrojoje siužeto linijoje pasakojama apie jauną moksleivį, kuris visai nesiorientuoja kompiuteriuose ir tik neseniai įsivedė internetą. Jį nustebina interneto svetainė, kurioje siūloma susitikti su vaiduokliais.
Abejose istorijose vis daugiau žmonių Japonijoje nusižudo ar tiesiog kažkur išnyksta susidūrę su iš interneto atvykusiais vaiduokliais, tačiau implikuojama, kad jie nežūva o priešingai, lieka amžinai gyvi kažkur kitame pasaulyje, ir amžinai vieniši. Filmo pabaigoje šie dingimai pasiekia apokaliptinį mastą, miestai ištuštėja, iš filmo pagrindinių veikėjų lieka tik viena, kuri laivu palieka Japoniją.
Nadežda Dukstulskaitė

Biografija

Gimė muziko šeimoje. 1918 m. jos šeima persikėlė į Kauną, kur nuo 7 metų lankė privačią E. Herbeck-Hansen fortepijono studiją. 1926 m. baigė Berlyno J. Šterno konservatoriją (fortepijono klasę), 1926–1929 m. studijavo Berlyno aukštojoje muzikos mokykloje.
1929–1953 m. Kauno ir Vilniaus radijo koncertmeisterė ir solistė. 1934 m., 1937 m. ir 1938 m. gastroliavo Latvijoje, Estijoje, Suomijoje, Švedijoje, skambino M. K. Čiurlionio, Juozo Naujalio, Stasio Šimkaus, Juozo Tallat-Kelpšos, Juozo Gruodžio, Juozo Karoso kūrinius. Karo pabaigoje jai, vienai iš nedaugelio, pavyko pabėgti iš Kauno geto. Keletą dienų slapstėsi Kauno apylinkėse, vėliau pėsčia atėjo į Vilnių. 1953–1959 m. LSSR filharmonijos koncertmeisterė, 1959–1978 m. choro „Ąžuoliukas“ koncertmeisterė ir fortepijono dėstytoja. 
Tarp buvusių jos mokinių – operos dainininkas Vladimiras Prudnikovas, violončelininkas Valentinas Kaplūnas, pianistas Robertas Bekionis, pianistas Leonidas Melnikas, smuikininkė Kornelija Kalinauskaitė.
Vilniaus Švč. Jėzaus Širdies bažnyčia

Istorija

1717 m. buvo pastatyta laikina mūrinė koplyčia, o 1729 m. pradėta bažnyčia. Statybą vyko pagal Juozapo Polos parengtą projektą. 1756 m. rugpjūčio 26 d. bažnyčia konsekruota. Tais pačiais metais pastatyta aukšta mūrinė tvora. XVIII a. – XIX a. vienuolyne buvo auklėjamos mergaitės. Bažnyčia buvo papuošta Simono Čechavičiaus paveikslais, vaizduojančiais ordino kūrėjus ir kitus ordino gerbiamus šventuosius. 1863 m. vienuolynas uždarytas, o nuo 1865 m. jame įsikūrė vienuolės stačiatikės. Bažnyčia perkurta į Šv. Marijos Magdalenos cerkvę. Perkuriant buvo nugriauta šalia stovėjusi keturkampė varpinė, pakeistas kai kuris vidaus ir išorės dekoras. 1919 m. vienuolynas vėl grąžintas vizitėms, kurios čia prabuvo iki 1948 m. 1940 m. atstatyti rokoko stiliaus altoriai. 
Po Antrojo pasaulinio karo pastatuose įrengtas kalėjimas. Pertvarkytas vienuolyno namų planas, pakeistas bažnyčios interjeras. Septyniuose bažnyčios altoriuose buvę vertingi Simono Čechavičiaus paveikslai dabar yra Lietuvos dailės muziejaus rinkiniuose. Buvusį vienuolyną nuo gatves skiria mūrinė siena ir dveji vartai, kurių vienerius suprojektavo istorikas Teodoras Narbutas.
ES integracija

Europos Sąjungos (ES) integracija – procesas, kai valstybės susitaria ne tik dėl tarpusavio santykių, bet ir dėl to, kad kai kurie jų vidaus gyvenimo klausimai ir reikalai bus tvarkomi bendrai. Tuo tikslu valstybės steigia ir bendras institucijas, kurioms paveda tvarkyti tuos reikalus, leidžia teisės aktus, kurie galioja iš karto visose dalyvaujančiose valstybėse

Anglių ir plieno bendrija

ES, kokią ją žinome šiandien, pradžia buvo 1952 m. įkurta Europos anglių ir plieno bendrija (EAPB). Ją įkūrė Belgija, Vokietija, Prancūzija, Italija, Liuksemburgas ir Nyderlandai. Siekiant išlaikyti ilgalaikę taiką, buvo sumanyta perimti iš valstybių teisę kontroliuoti anglies ir plieno – pasaulinių karų pagrindinių žaliavų – išteklius ir tą daryti bendrai.

Ekonominė bendrija

Paskatintos savo sėkmės, siekdamos panaikinti prekybos kliūtis ir sukurti bendrąją rinką, netrukus tos pačios šešios šalys nusprendė sujungti ir kitus savo šalių ekonomikos sektorius, tokius kaip žemės ūkis. 1958 m. šios šešios šalys įkūrė Europos ekonominę bendriją (EEB) ir Europos atominės energijos bendriją (Euratomą). 1967 m. šių trijų Bendrijų institucijos buvo sujungtos. Bėgant laikui per kelis plėtros etapus prie Europos Bendrijų (EB), arba Europos Sąjungos (po 1993 m. Mastrichto sutarties), prisijungė daugiau Europos šalių.

Naujas integracijos etapas

2009 m. gruodžio 1 d. įsigaliojusi Lisabonos sutartis yra ne tiek konstitucinė, kiek ankstesniąsias sutartis iš dalies keičianti sutartis. Ji iš dalies keičia Europos Sąjungos (Mastrichto) ir Europos bendrijos steigimo (Romos) sutartis. Joje apibrėžta nauja institucinė sandara, kuria siekiama, kad Europos Sąjunga būtų demokratiškesnė, skaidresnė ir veiksmingesnė. Kartu ja siekiama pagerinti pasauliniu lygiu ES vykdomų veiksmų suderinamumą ir matomumą.
Tokiu būdu integracija reiškia, kad šalys bendrai sprendžia daugelį klausimų ir tvirtina įvairiausių sričių politikos kryptis: nuo žemės ūkio iki kultūros, nuo vartotojų reikalų iki konkurencijos, nuo aplinkos apsaugos ir energijos iki transporto ir prekybos.